S-110/2013

Mál þetta, sem þingfest var 12. febrúar sl. og dómtekið 13. febrúar sl., var höfðað með ákæru lögreglustjórans á Suðurnesjum, dagsettri 12. febrúar 2013, á hendur E-x-x L-x-x, f. 07.06.1971, rússneskum ríkisborgara, Merida 9, íbúð 3, Barcelona, Spáni,

„fyrir fíkniefnalagabrot, með því að hafa mánudaginn 12. nóvember 2012 staðið að innflutningi á 300,02 g af kókaíni, sem hefur 41% styrkleika, ætluðu til söludreifingar hér á landi í ágóðaskyni. Fíkniefnin, sem unnt er að framleiða um 559 g af efni úr miðað við 22% styrkleika, flutti ákærði til Íslands sem farþegi með flugi FI-543 frá París, falin í úlpuvasa hans, en hann var handtekinn við komu til Keflavíkurflugvallar.

Telst háttsemi þessi varða við 2., sbr. 5. og 6. gr., laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

Þess er krafist að ákærði verði dæmdur til refsingar og til að sæta upptöku á 300,02 g af kókaíni, samkvæmt heimild í 6. mgr. 5. gr. laga um ávana- og fíkniefni nr. 65/1974, sbr. lög nr. 10/1997, sbr. 2. mgr. 14. gr. reglugerðar nr. 233/2001.“

Ákærði kom fyrir dóminn við þingfestingu málsins ásamt skipuðum verjanda sínum og játaði brot sitt fyrir dóminum. Krafðist ákærði vægustu refsingar sem lög leyfa og þess að gæsluvarðhald, sem hann hefur sætt frá 13. nóvember til 11. desember 2012, komi til frádráttar að fullri dagatölu. Kvaðst hann hafa verið burðardýr og verið neyddur til að fara í þessa ferð af óþekktum aðilum. Hann hafi ekki fjármagnað né skipulagt ferðina en hann hafi ætlað að greiða spilaskuldir með ágóðanum. Sækjandi kvað ákærða margsinnis hafa komið til landsins áður og hafi hann meðal annars sent peninga til landsins í þeim tilgangi að kaupa hótel. Því sé mótmælt að ákærði hafi verið í slíkri fjárþröng að hann hafi neyðst til að flytja efnin til landsins og því sé einnig mótmælt að ákærði hafi verið burðardýr, engin gögn hafi verið lögð fram um að aðrir hafi komið að skipulagningu ferðarinnar. Þá hafi ákærði fengið endurgreiddan hluta af láni því sem hann segir að hafi verið til hótelkaupa hér á Íslandi og því sé frásögn hans um spilaskuldir ótrúverðug.

Í gögnum málsins kemur fram að ákærði kvaðst ekki hafa vitað hvaða efni voru í pakkningunni sem hann var með í vasa sínum er tollverðir höfðu afskipti af honum við komu hans til landsins en í skýrslutöku hjá lögreglu 13. nóvember sl. kvaðst ákærði hafa vitað að hann var með fíkniefni.

Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Játning ákærða er í samræmi við önnur gögn málsins utan að framburður hans um að hann hafi verið burðardýr er ótrúverðugur í ljósi annarra gagna og upplýsinga. Verður ekki annað ráðið en að ákærði hafi sjálfur kostað ferð sína hingað til lands og skipulagt innflutninginn í sölu- og hagnaðarskyni.

Verður ákærði því sakfelldur fyrir þá háttsemi sem lýst er í ákæru en brot hans er í ákæru rétt fært til refsiákvæða. Ákærði hefur með háttsemi sinni unnið sér til refsingar. Verður ákærða því gerð refsing fyrir brot það sem hann hefur verið sakfelldur fyrir nú.

Samkvæmt sakavottorði sem liggur frammi í málinu hefur ákærða ekki verið gerð refsing áður. Í matsgerð sem liggur fyrir í málinu segir að úr 300,02 g af dufti sem innihaldi 41% kókaín sé hægt að búa til 559 g ef efni sem væri 22% að styrk. Í útreikningum sé gengið út frá nýjustu tölum um neyslustyrkleika kókaíns í Danmörku en hann hafi að meðaltali verið 22% á landsvísu árið 2011.

Með hliðsjón af magni og styrkleika þeirra fíkniefna sem ákærði kom með til landsins, skýlausri játningu hans sem og dómaframkvæmd, þykir refsing ákærða hæfilega ákveðin fangelsi í tólf mánuði. Ekki þykja skilyrði til að skilorðsbinda refsinguna. Gæsluvarðhald er ákærði sætti frá 13. nóvember til 11. desember 2012 skal dragast frá refsingunni að fullri dagatölu.

Ákærði skal sæta upptöku á ofangreindum efnum eins og í dómsorði segir.

Í yfirliti um sakarkostnað eru reikningar frá bílaleigu, Símanum og heilsugæslu. Ákærði verður ekki dæmdur til að greiða þann kostnað. Í yfirlitinu kemur fram kostnaður vegna matsgerða frá Rannsóknastofu í lyfja- og eiturefnafræðum við Háskóla Íslands samtals að fjárhæð 211.447 krónur. Með vísan til 218. gr. laga nr. 88/2008 verður ákærði dæmdur til að greiða þann kostnað ásamt þóknun til skipaðs verjanda síns, J-kvk-ef S-kvk-ef hdl., sem er samkvæmt yfirliti 382.500 krónur auk aksturskostnaðar, 52.875 krónur. Hefur þá ekki verið tekið tillit til virðisaukaskatts.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, E-x-x L-x-x, f. 07.06.1971, rússneskur ríkisborgari, skal sæta fangelsi í tólf mánuði. Gæsluvarðhald, er ákærði sætti frá 13. nóvember til 11. desember 2012, skal koma til frádráttar refsingunni að fullri dagatölu.

Ákærði skal sæta upptöku á 300,02 g af kókaíni.

Ákærði greiði allan sakarkostnað, sem er samtals 646.822 krónur, þar með talda þóknun skipaðs verjanda síns, J-kvk-ef S-kvk-ef, 435.375 krónur auk virðisaukaskatts.

Á-kvk-nf G-kvk-nf.